**การปราบปรามผู้มีอิทธิพลภายใน 6 เดือน**

ต่อจากนี้ไป ขอเชิญรับฟังไทยคู่ฟ้า ครับ

พลเอก ประยุทธ์ จันทร์โอชา นายกรัฐมนตรี ได้สั่งการให้ฝ่ายความมั่นคงดำเนินการปราบปรามผู้มีอิทธิพลทั้งในกรุงเทพมหานครและต่างจังหวัดภายใน 6 เดือน โดยที่ผ่านมาได้มีการรวบรวมเก็บข้อมูลเกี่ยวกับผู้มีอิทธิพลต่าง ๆ ทั่วประเทศ ใน 16 ฐานความผิด เช่น ฮั้วประมูล มือปืนรับจ้าง ผู้ค้ายาเสพติด และประสานงานหน่วยงานที่เกี่ยวข้องเพื่อซักซ้อมความเข้าใจและเตรียมความพร้อม โดยจะทยอยเร่งดำเนินการปราบปรามอย่างเข้มงวดตั้งแต่บัดนี้เป็นต้นไป ด้วยการสนธิกำลังกันระหว่างทหาร ตำรวจ และฝ่ายปกครอง เพื่อจัดระเบียบสังคมไทยให้เป็นไปตามเป้าหมาย โดยนายกรัฐมนตรีได้กำชับให้หน่วยงานด้านความมั่นคง บูรณาการการปฏิบัติงานร่วมกันในทุกพื้นที่ถึงระดับตำบลและหมู่บ้าน โดยยึดขั้นตอนการปฏิบัติ และหลักกฎหมายอย่างเด็ดขาดและจริงจัง และขอความร่วมมือพี่น้องประชาชนทุกคนร่วมแจ้งเบาะแสกับเจ้าหน้าที่ เพื่อร่วมกันหยุดยั้งพฤติกรรมของผู้มีอิทธิพลให้ได้โดยเร็วที่สุด

ร่วมเดินหน้าประเทศไทย กับสำนักโฆษก สำนักเลขาธิการนายกรัฐมนตรี